Wuchebricht # 1   06/10 - 14/10/2007   Akunft und 1. Wuche in Perth       Noch in eme churzwilige 5 Stunde Flug mit de neuschte Film (das isch no guet, wenn me sovil fliegt spart me sichs Geld fürs Kino=) simer am Domstic Airport in Perth acho und au do het wider alles bestens  klappt. Nochere churze Taxifahrt simer denn in euses Quartier Ascot" igfahre und mir sin natürlich gspannt gsi wie 2 Rägeschirm wie echt eusi neui Heimat usgseh wird. Acho am Roebourneplace 5 simer postitiv überascht gsi, es schöns Hüsli ohni chlinschti Mängel. Dinne simmer vome Ehepaar Mitti 60 empfange worde; Tony und Fay Mellor. Uf jede Fall teile mr eus do dr ganzi oberi Stock miteme Romand namens Maxime. Aber damit ihr euchs besser chönd vorstelle, luegeder besser dBilder ah.   Nochdem  mr eus am Wuchenend chli ignistet händ, ischs denn am Mentig mit dr Schuel los gange. Do dr Maxime au in dr genau gliche Schuel isch (es git einigi do) heter eus grad choene dr Wäg zeige. Das heisst mr müen zerscht mitem Bus ca. 30 min ind Stadt fahre und denn no öbbe 5 min spaziere. Aber eusi Schuel isch zmitzt im Zentrum. Uf jede Fall hemer denn am Vormittag e Istuefigstescht sowie e chline Stadtspaziergang gha, bevors denn am Nomittag mitem Unterricht losgange isch.   Mr hän eus in dere  erste Wuche natürlich wider chli an greglete Alltag müese gwöhne, aber das isch au wider mol guet. Sisch wirklich herrlich do, mit all dene unterschiedliche Kulture. Es het Studente us 28 Länder und gar nid eso vil Schwyzer, dMehrheit isch us Asie. DKlasse sin kunterbunt gmischt, so lernte me nid nur Englisch sondern au sehr vil interessanti Sache über anderi Kulture. Dr Unterricht fangt ame am 9i am Morge ah (das heisst mr müen ame am 8i ufe Bus) denn gohts bis am 12.15 und am Nomittag nomol vom 1 bis am  15:15. Genau richtig!   In dere 1. Wuche hemmer no einigi generelli Sache müese mache (Konto eröffne, ÖV-Abo u.s.w.). Am Wuchened simer denn mol chli durchd Stadt gschlenderet und an ein vo de vile Stränd, an Scarborough Beach..aber worschinlich hender das jo scho im Fotialbum gseh.